CELEX: 52015PC0557
Language: et
Date: 2015-11-10
Title: Ettepanek: NÕUKOGU RAKENDUSOTSUS, millega lubatakse Ungaril kohaldada meedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 193

EUROOPA KOMISJON
            Brüssel,10.11.2015
            COM(2015) 557 final
            2015/0257(NLE)
            Ettepanek:
            NÕUKOGU RAKENDUSOTSUS,
            millega lubatakse Ungaril kohaldada meedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 193
            
               
         
         
            
               SELETUSKIRI
            
            
               1.ETTEPANEKU TAUST
            
            
               •Ettepaneku põhjused ja eesmärgid
            
            
               
                  Vastavalt 28. novembri 2006. aasta direktiivi 2006/112/EÜ (mis käsitleb ühist käibemaksusüsteemi)
                     1
                   (edaspidi „käibemaksudirektiiv”) artikli 395 lõikele 1 võib nõukogu ühehäälselt komisjoni ettepaneku põhjal anda igale liikmesriigile loa võtta erimeetmeid kõnealuse direktiivi sätetest erandite tegemiseks eesmärgiga lihtsustada käibemaksu kogumist või hoida ära teatavat liiki maksudest kõrvalehoidumist või maksustamise vältimist.
               
               
                  Komisjonis 23. detsembril 2014 ja 8. mail 2015 registreeritud kirjadega taotles Ungari luba kohaldada meedet, millega tehakse erand käibemaksudirektiivi artiklist 193. Komisjon teavitas 2. juuli 2015. aasta kirjaga käibemaksudirektiivi artikli 395 lõike 2 kohaselt teisi liikmesriike Ungari taotlusest. Komisjon teatas 7. juuli 2015. aasta kirjaga Ungarile, et tal on taotluse hindamiseks kogu vajalik teave.
               
               
                  Ungari on komisjonile teatanud, et nad on seisnud silmitsi petuskeemidega personali kasutada andmise valdkonnas, eelkõige seoses ajutist tööjõudu vahendavate asutuste ja organisatsioonidega, kes pakuvad sarnaseid teenuseid, nagu koolide ühistud, mille liikmed teevad tööd kolmandatele isikutele. Ungaris on registreeritud umbes 1000 ajutist tööjõudu vahendavat asutust.
               
               
                  Paljud selle sektori ettevõtjad on Ungari riiklike ühenduste liikmed (nt Ungari ajutist tööjõudu vahendavate asutuste riiklik ühendus ja koolide ühistute riiklikud ühendused), mis Ungari sõnul annab teatava garantii nende seadusliku tegutsemise kohta. Väga paljud ettevõtjad ei ole aga riikliku ühenduse liikmed ning Ungari andmetel võib eelkõige selles valdkonnas olla 40–50 % äriühingutest seotud pettustega.
               
               
                  Sellel pettusel on eri vorme, nagu fiktiivsete teenuste osutamine või võltsitud arved, kuid peamine maksudest kõrvalehoidumise viis on tarnete kohta arvete esitamine, mille järel kaob tarnija ilma maksuhaldurile maksu maksmata, kuid jättes kliendile käibemaksu mahaarvamiseks kehtiva arve. Ungari arvutuste kohaselt oli 2014. aastal selles valdkonnas käibemaksupettusi ligikaudu 22 500 000 euro ulatuses.
               
               
                  Seda liiki teenuseosutamisele on iseloomulik, et nõutavad ei ole suured investeeringud või eriteadmised. Seepärast on suhteliselt lihtne luua selline äriühing, mis kaob lühikese aja pärast. Investeeringute vähesuse tõttu ületab klientidelt saadud käibemaks sageli suurelt investeeringutelt mahaarvatava käibemaksu või üldisemas mõttes – sisendkäibemaksu. Käibemaks, mida sisendkäibemaksult maha ei arvata, kujutab endast seega vaid väikest kuluosa, kui need ettevõtjad, kellel ei ole varasid või on neid vähe, kaovad. Maksmata käibemaksu üldsummat on raske või võimatu sisse nõuda.
               
               
                  Hoolimata konkreetsetest meetmetest, mida on võetud (nt suurem järelevalve ja uute äriühingute registreerimise kontrollid), tunnistas Ungari, et tal ei ole võimalik edukalt võidelda pettuste vastu selles valdkonnas. Seetõttu soovib Ungari saada luba teha erand käibemaksudirektiivi artikli 193 üldreeglist, et kohaldada selles valdkonnas pöördmaksustamist, mille kohaselt mitte tarnija, vaid maksukohustuslasest klient arvestab tarne suhtes kohaldatava käibemaksu oma käibedeklaratsioonis. Kui sellisel kliendil on täielik mahaarvamisõigus, siis samal ajal ta deklareeriks ja arvaks maha tarnele vastava käibemaksu, mis viiks selleni, et riigikassasse käibemaksu tegelikult ei laekuks. Sellega välditaks, et petturitest tarnijad kaovad koos käibemaksuga. Ungari esitatud teabe põhjal mõistab komisjon, et lisaks sellele täidavad teenusekasutajad üldiselt eeskirju paremini kui tarnijad. Kavandatud meetmel on sellepärast ka selline mõju, et käibemaksukohustused lükatakse väiksematelt, vähem usaldusväärsetelt ettevõtjatelt suuremate maksukohustuslaste õlule, kes täidavad paremini eeskirju. Samal ajal ei ole olnud võimalik tuvastada pettuseohtu seoses pettuste ülekandumisega teistesse liikmesriikidesse, kus seda meedet ei rakendata. Samamoodi ei ole eeldatavat pettuse kandumist jaemüügitasandile, kuna see teenuseliik ei ole tavaliselt lõpptarbimiseks ette nähtud.
               
               
                  Tuleb ära märkida, et käibemaksudirektiiviga on juba ette nähtud vabatahtliku pöördmaksustamise kohaldamine seoses personali kasutada andmisega (käibemaksudirektiivi artikli 199 lõike 1 punkt b). See võimalus piirdub peamiselt ärikinnisvarasektoriga (käibemaksudirektiivi artikli 199 lõike 1 punkt a), kuid direktiivi selle võimaluse taust on võrreldav käesoleva taotluse omaga. Kavandatud erandit tegevat meedet tuleks sellepärast kohaldada üksnes selliste olukordade suhtes, mis ei ole juba käibemaksudirektiiviga hõlmatud.
               
               
                  Komisjonile on teatatud, et Ungari on juba alustanud taotletud erandi kohaldamist, ilma et ta oleks käesoleva ettepaneku alusel esitatud nõukogu otsuse vastuvõtmist ära oodanud.
               
            
            
               2.ÕIGUSLIK ALUS, SUBSIDIAARSUS JA PROPORTSIONAALSUS
            
            
               •Õiguslik alus
            
            
               Käibemaksudirektiivi artikkel 395.
            
            
               •Subsidiaarsus (ei kuulu liidu ainupädevusse) 
            
            
               Pidades silmas ettepaneku aluseks olevat käibemaksudirektiivi sätet, tehakse ettepanek ELi ainupädevusse kuuluvas valdkonnas. Subsidiaarsuse põhimõtet seetõttu ei kohaldata.
            
            
               •Proportsionaalsus
            
            
               
                  Ettepanek on proportsionaalsuse põhimõttega kooskõlas järgmistel põhjustel.
               
            
         
         
            
               
                  Otsus käsitleb liikmesriigile tema enda taotlusel antud luba ja sellega ei määrata mingeid kohustusi.
               
               
                  Erandi piiratud ulatust arvestades on erimeede kooskõlas taotletava eesmärgiga, st see aitab vältida maksudest kõrvalehoidumist. Erand ei lähe kaugemale sellest, mis on vajalik, et võidelda pettusega konkreetses valdkonnas.
               
            
            
               •Vahendi valik
            
            
               
                  Käibemaksudirektiivi artikli 395 kohaselt on erandi tegemine ühistest käibemaksueeskirjadest võimalik vaid komisjoni ettepaneku põhjal nõukogus ühehäälselt antud loa alusel. Lisaks on nõukogu otsus sobivaim vahend, sest selle saab adresseerida üksikutele liikmesriikidele.
               
            
            
               3.JÄRELHINDAMISTE TULEMUSED, SIDUSRÜHMADEGA KONSULTEERIMINE JA MÕJUHINNANGUD
            
            
               •Konsulteerimine sidusrühmadega
            
            
               
                  Käesolev ettepanek põhineb Ungari esitatud taotlusel ja käsitleb ainult kõnealust liikmesriiki.
               
            
            
               •Eksperdiarvamuste kogumine ja kasutamine
            
            
               
                  Välisekspertide arvamusi ei olnud vaja kasutada.
               
            
            
               •Mõju hindamine
            
            
               
                  Otsuse eesmärk on võidelda käibemaksupettustega seoses personali kasutada andmisega, kehtestades, et tasumisele kuuluva käibemaksuga maksustatakse maksukohustuslasest teenuse saaja.
               
               
                  Seetõttu on sellel võimalik positiivne mõju käibemaksu laekumisele niivõrd, et petturitest tarnijad ei saa enam ära kaduda käibemaksusummaga, mille nad saavad oma klientidelt tavapäraste eeskirjade kohaselt.
               
            
            
               4.MÕJU EELARVELE
            
            
               
                  Ettepanek ei mõjuta negatiivselt ELi eelarvet.
               
            
            
               5.MUUD KÜSIMUSED
            
            
               
                  Ettepanek sisaldab aegumisklauslit; erandi kehtivus lõpeb automaatselt 31. detsembril 2017.
               
            
            
               2015/0257 (NLE)
            
            
               Ettepanek:
            
            
               NÕUKOGU RAKENDUSOTSUS,
            
            
               millega lubatakse Ungaril kohaldada meedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 193
            
         
         
            
               EUROOPA LIIDU NÕUKOGU,
            
            
               võttes arvesse Euroopa Liidu toimimise lepingut, 
            
            
               võttes arvesse nõukogu 28. novembri 2006. aasta direktiivi 2006/112/EÜ, mis käsitleb ühist käibemaksusüsteemi,
                  2
                eriti selle artikli 395 lõiget 1,
            
            
               võttes arvesse Euroopa Komisjoni ettepanekut,
            
            
               ning arvestades järgmist:
            
            
               (1)Komisjonis 23. detsembril 2014 ja 8. mail 2015 registreeritud kirjadega taotles Ungari luba kehtestada seoses käibemaksu tasumise eest vastutava isikuga erimeede, millega tehakse erand direktiivi 2006/112/EÜ artiklist 193.
            
            
               (2)Komisjon teatas Ungari taotlusest teistele liikmesriikidele 2. juuli 2015.aasta kirjas. Komisjon teatas 7. juuli 2015. aasta kirjas Ungarile, et tal on olemas taotluse hindamiseks kogu vajalik teave.
            
            
               (3)Direktiivi 2006/112/EÜ artikli 193 kohaselt peab üldiselt maksuhaldurile käibemaksu tasuma kaubatarneid tegev või teenuseid osutav maksukohustuslane. Ungari taotletud erandi eesmärk on muuta saaja vastutavaks käibemaksu tasumise eest seoses personali kasutada andmisega.
            
            
               (4)Vastavalt Ungari teabele on ajutist tööjõudu vahendavate asutuste valdkonna mitmed ettevõtjad seotud pettustega, pakkudes teenuseid ilma maksuhaldurile käibemaksu tasumata. Kuna sellist laadi tegevusse ei ole tingimata vaja märkimisväärselt sisendkäibemaksu panustada või investeerida, siis ületab selliste asutuste saadav käibemaks sageli suuresti mahaarvatava käibemaksu, mille nad on tasunud oma tarnijatele. Mitmed neist asutustest, millel on sageli vähe varasid või üldse mitte, kaovad lühikese aja järel või ainult isegi mõni kuu pärast, muutes tasumata käibemaksu sissenõudmise raskeks või võimatuks.
            
            
               (5)Erandiga kõrvaldataks võimalus maksudest sellisel viisil kõrvale hoiduda, kuna käibemaksu tasumise eest vastutavaks määratakse kõnealustel juhtudel kõnealuste teenuste saaja. Paljudes personali kasutada andmise olukordades, mis on loetletud direktiivi 2006/112/EÜ artikli 199 lõike 1 punktis a, on juba võimalik märkida kauba või teenuse saaja käibemaksu tasumise eest vastutavaks isikuks. Erandit tegev meede on seetõttu kohaldatav selliste personali kasutada andmise olukordade suhtes, mis ei ole juba hõlmatud direktiiviga 2006/112/EÜ.
            
            
               (6)Erand ei mõju ebasoodsalt käibemaksust tulenevatele liidu omavahenditele,
            
            
               ON VASTU VÕTNUD KÄESOLEVA OTSUSE: 
            
            
               Artikkel 1
            
            
               Erandina direktiivi 2006/112/EÜ artiklist 193 lubatakse Ungaril sätestada, et käibemaksu tasumise eest vastutav isik on maksukohustuslane, kellele on antud kasutada personali, kes tegutseb muudes tegevusvaldkondades kui need, mis on hõlmatud direktiivi 2006/112/EÜ artikli 199 lõike 1 punktiga a.
            
            
               Artikkel 2
            
            
               Käesolev otsus kehtib kuni 31. detsembrini 2017.
            
            
               Artikkel 3
            
            
               Käesolev otsus on adresseeritud Ungarile.
            
            
               Brüssel,
            
            
               
                     Nõukogu nimel
               
            
         
         
            
               
                     eesistuja
               
            
         
         
            
                  
                     (1)
                  ELT L 347, 11.12.2006, lk 1.
               
               
                  
                     (2)
                  ELT L 347, 11.12.2006, lk 1.